b'\n_START_ARTICLE_\nZentenes pagasts\n_START_SECTION_\nDaba\n_START_PARAGRAPH_\n\xc4\xa2eogr\xc4\x81fiski pagasta teritorija zieme\xc4\xbcos atrodas Piej\xc5\xabras zemienes Engures l\xc4\xabdzenum\xc4\x81, bet dienvidos Zieme\xc4\xbckursas augstienes Vanemas paugurain\xc4\x93. Der\xc4\xabgie izrakte\xc5\x86i \xe2\x80\x94 m\xc4\x81ls, sald\xc5\xabdens ka\xc4\xbc\xc4\xb7ie\xc5\xbei, smiltis un grants.\n_START_SECTION_\nUpes\n_START_PARAGRAPH_\nCaur pagasta teritoriju tek Jur\xc4\xa3upe, Liekna, Akme\xc5\x86upe, \xc4\xb6ilmupe, Silup\xc4\xabte, Klank\xc5\xa1up\xc4\xabte un J\xc4\x81\xc5\x86up\xc4\xabte.\n_START_SECTION_\nEzeri\n_START_PARAGRAPH_\nLiel\xc4\x81kie ezeri ir Engures ezers, Dzirciema ezers un Vaskaris.\n_START_SECTION_\nV\xc4\x93sture\n_START_PARAGRAPH_\nM\xc5\xabsdienu Zentenes pagasta teritorij\xc4\x81 v\xc4\x93sturiski atrad\xc4\x81s Dzirciema mui\xc5\xbea (Gut Selgerben), Rindzeles mui\xc5\xbea (Gut Rindseln, Rindzele), Zentenes mui\xc5\xbea (Gut Senten, Zentene)._NEWLINE_1935. gad\xc4\x81 Talsu apri\xc5\x86\xc4\xb7a Zentenes pagasta plat\xc4\xabba bija 131,5 km\xc2\xb2 un taj\xc4\x81 dz\xc4\xabvoja 2108 iedz\xc4\xabvot\xc4\x81ji. 1945. gad\xc4\x81 pagast\xc4\x81 izveidoja Zentenes un Balgales ciema padomes, bet pagastu 1949. gad\xc4\x81 likvid\xc4\x93ja. Zentenes ciems ietilpis Kandavas (1949-1959), Talsu (1959-1960) un Tukuma (p\xc4\x93c 1960. g.) rajonos. 1961. gad\xc4\x81 Zentenes ciemam pievienoja Dzirciema ciema kolhoza \xc2\xabRos\xc4\xabba\xc2\xbb teritoriju, bet 1965. gad\xc4\x81 - visu Dzirciema ciemu. 1975. gad\xc4\x81 Zentenes ciemam pievienoja da\xc4\xbcu Balgales ciema teritorijas, bet da\xc4\xbcas Zentenes ciema teritorijas pievienoja Balgales un P\xc5\xabres ciemiem. 1977. gad\xc4\x81 Zentenes ciemam pievienoja likvid\xc4\x93to C\xc4\x93res ciemu. 1990. gad\xc4\x81 Zentenes ciema teritorij\xc4\x81 izveidoja Zentenes un C\xc4\x93res (biju\xc5\xa1\xc4\x81 C\xc4\x93res ciema teritorij\xc4\x81) pagastus. 2009. gad\xc4\x81 Zentenes pagastu k\xc4\x81 administrat\xc4\xabvo teritoriju iek\xc4\xbc\xc4\x81va Tukuma novad\xc4\x81._NEWLINE_\xc5\xa0eit ir apskat\xc4\x81ma Zentenes mui\xc5\xbeas pils, kas tika uzcelta ap 1850. gadu, un p\xc4\x81rst\xc4\x81v v\xc4\x93l\xc4\x81 klasicisma stilu. Pils zelmen\xc4\xab ir saglab\xc4\x81jies l\xc4\xabdz m\xc5\xabsdien\xc4\x81m L\xc4\xabvenu dzimtas \xc4\xa3erbonis. Pils park\xc4\x81 aug 15 sve\xc5\xa1zemju sugas koki un kr\xc5\xabmu st\xc4\x81d\xc4\xabjumi. Starp parka kokiem aug ar\xc4\xab Latvijas resn\xc4\x81k\xc4\x81 \xc4\xabve, kuras stumbra apk\xc4\x81rtm\xc4\x93rs ir 2,35 metri. Pils \xc4\x93ka darbojas Zentenes skola. Zeme un saimniec\xc4\xabba, kur atrodas mui\xc5\xbeas pils, 1540. gad\xc4\x81 izl\xc4\x93\xc5\x86oja orde\xc5\x86a mestrs. T\xc4\x81 nosaukums v\xc4\x81cu valod\xc4\x81 bija Senten, no k\xc4\x81 ar\xc4\xab c\xc4\x93l\xc4\x81s ciema nosaukums. Dzirciem\xc4\x81 atrodas Dzirciema luterisk\xc4\x81 bazn\xc4\xabca. T\xc4\x81 ir celta 19. gadsimta s\xc4\x81kum\xc4\x81 un ir viena no retaj\xc4\x81m bazn\xc4\xabc\xc4\x81m Latvij\xc4\x81, kuras ieeja ir v\xc4\x93rsta uz zieme\xc4\xbciem. Bazn\xc4\xabcas iek\xc5\xa1ien\xc4\x93 atrodas iek\xc4\x81rta, kas 1827. gad\xc4\x81 tika atvesta no Ventspils orde\xc5\x86a pils kapelas. \xc4\x92r\xc4\xa3eles un to prospekts ir izveidots 1851. gad\xc4\x81. \xc5\xa0eit pat atrodas ar\xc4\xab Pastari\xc5\x86a muzejs, kas atrodas "Bisenieku" m\xc4\x81j\xc4\x81s. T\xc4\x81 ir Tukuma muzeja fili\xc4\x81le. \xc5\xa0eit ir dzimis latvie\xc5\xa1u rakstnieks Ernests Birznieks-Up\xc4\xabtis. Muzeja ekspoz\xc4\xabcija ir velt\xc4\xabta vi\xc5\x86am, k\xc4\x81 ar\xc4\xab viet\xc4\x93jam novadam. \xc5\xa0ai vietai rakstnieks velt\xc4\xabja savu darbu "Pastari\xc5\x86a dienasgr\xc4\x81mata". Rindzel\xc4\x93 atrodas Rindzeles narkom\xc4\x81nu rehabilit\xc4\x81cijas centrs. 2009. gada septembr\xc4\xab to pl\xc4\x81noja sl\xc4\x93gt.\n_START_SECTION_\nApdz\xc4\xabvot\xc4\x81s vietas\n_START_PARAGRAPH_\nLiel\xc4\x81k\xc4\x81s apdz\xc4\xabvot\xc4\x81s vietas ir Zentene (pagasta centrs), Dzirciems un Rindzele.\n_START_SECTION_\nSaimniec\xc4\xabba\n_START_PARAGRAPH_\nZenten\xc4\x93 atrodas pasta noda\xc4\xbca un bibliot\xc4\x93ka.'